**Tájékoztatás rendezvények bejelentéséről**

Az 54/2014. (XII. 5.) BM rendelet az Országos Tűzvédelmi Szabályzatról rendelkezései alapján:

A létesítmény fogalma: az egy telken (az 1997. évi LXXVIII. törvény [ Étv. ] 21. fogalmai szerint Telek: egy helyrajzi számon nyilvántartásba vett földterület) álló építmények és szabadterek összessége.

A szabadtéri rendezvény területe fogalma: természetes vagy mesterséges módon a mozgást korlátozva körülhatárolt rendezvény esetén a körülhatárolással közrezárt terület, a nem körülhatárolt terület esetén a rendezvény szervezője által felelősen kijelölt terület.

Közösségi létesítmények, kiállítás, vásár.

206. § (1)[\*](https://net.jogtar.hu/jogszabaly?docid=A1400054.BM#lbj406id205e) A művelődési, sport- és oktatási létesítményekben, helyiségekben esetenként nem az eredeti rendeltetésnek megfelelő rendezvényekre, **valamint** az 500 főnél nagyobb befogadóképességű **nem** művelődési és sportlétesítményekben, helyiségben tartott alkalomszerű kulturális és sportrendezvényekre a vonatkozó tűzvédelmi előírásokat, biztonsági intézkedéseket a rendezvény felelős szervezője köteles írásban meghatározni és a rendezvény időpontja előtt legalább 15 nappal azt tájékoztatás céljából a tűzvédelmi hatóságnak megküldeni.

(2) A rendezvény felelős szervezője által az (1) bekezdésben meghatározott rendezvényekre vonatkozó biztonsági intézkedés tartalmazza

a) a kiürítési számítást,

b) a rendezvény helyszínén a résztvevők tervezett elhelyezkedését és létszámát, a kiürítési útvonalakat, a kijáratokat, tűzoltási felvonulási utakat és területeket, közművek nyitó és záró szerkezetét feltüntető és az oltóvízforrásokat, a menekülésben korlátozott személyek tervezett elhelyezését és létszámát tartalmazó méretarányos helyszínrajzot,

c) a kiürítés lebonyolítását felügyelő biztonsági személyzet feladatait,

d) a tűz esetén szükséges teendőket és

e) a tűz jelzésének és oltásának módját.

(3) A rendezvény felelős szervezőjének a rendezvény lebonyolításának tűzvédelmi előírásait tartalmazó iratokat és azok mellékleteit a rendezvényt követően legalább egy évig meg kell őriznie.

(4) Az ipari, a kereskedelmi vagy a mezőgazdasági vásár területén biztosítani kell a tűzoltójárművek közlekedéséhez szükséges utat. A létesítmények kiürítési útvonalait és kijáratait a várható legnagyobb látogatási létszám figyelembevételével, számítás alapján kell méretezni. A rendezvény felelős szervezőjének a létesítményekre és szabadtérre a tervezett helyszíneket, a résztvevők tervezett elhelyezkedését és létszámát, a kiürítési útvonalakat, a kijáratokat, tűzoltási felvonulási utakat és területeket, közművek nyitó és záró szerkezetét feltüntető és az oltóvízforrásokat, valamint azok vízellátását biztosító nyitó és zárószerkezetek helyét tartalmazó méretarányos helyszínrajzot kell készíteni, és azt előzetesen, a rendezvény időpontja előtt 15 nappal tájékoztatás céljából az tűzvédelmi hatóságnak meg kell küldeni.

206/A. §[\*](https://net.jogtar.hu/jogszabaly?docid=A1400054.BM#lbj407id205e) A legfeljebb 180 napig fennálló közösségi, tömegtartózkodás céljára szolgáló ponyvaszerkezetű építményre a vonatkozó tűzvédelmi előírásokat - a zenés, táncos rendezvények működésének biztonságosabbá tételéről szóló kormányrendelet szerinti zenés, táncos rendezvények kivételével - a rendezvény szervezője köteles írásban meghatározni és a rendezvény kezdetének időpontja előtt legalább tíz nappal azt tájékoztatás céljából az illetékes első fokú tűzvédelmi hatóságnak megküldeni.

**Felhívom szíves figyelmét,** hogy a fenti jogszabályi pontok alapján, az 500 főnél nagyobb befogadóképességű létesítményben megrendezésre kerülő rendezvények - ***amelyek utcákkal épületekkel körbe határolt terület is lehet, és a tényleges, vagy várható létszámtól függetlenül*** - **bejelentés kötelesek**.

Az elmúlt években többször tapasztaltuk, hogy ezekről az eseményekről, rendezvényekről csak az Önkormányzat honlapján, vagy közösségi oldalán megjelent plakátokról szerzünk tudomást.

**Kérem tájékoztassa az érintett létesítmények (művelődési, sport- és oktatási létesítmények) fenntartóit, valamint a területfoglalási engedélyt kérőket bejelentési kötelezettségeikről.**

Tájékoztatom továbbá, hogy a 1996. évi XXXI. törvény **6. §** (2) bekezdése alapján azokat a változásokat, amelyek a településen vagy a létesítményben a tűzoltást befolyásolhatják, a kezdeményező vagy az elhárításért felelős szerv haladéktalanul köteles az állandó készenléti jellegű szolgálatot ellátó hivatásos tűzoltóságnak vagy önkormányzati tűzoltóságnak, illetve az érintett létesítményi tűzoltóságnak szóban azonnal és írásban is bejelenteni.

**Ezalapján kérem, hogy a településeken lévő útlezárásokat, útkorlátozásokat is jelentsék be.**